b'\n_START_ARTICLE_\nZlatiborinvuoristokoira\n_START_SECTION_\nUlkomuoto\n_START_PARAGRAPH_\nZlatiborinvuoristokoira on leve\xc3\xa4p\xc3\xa4inen, vahvaluustoinen, leve\xc3\xa4rintainen, voimakasraajainen ja suoraselk\xc3\xa4inen. Sen kuono ja leuat ovat voimakkaat, ja joiltain koirilta typistet\xc3\xa4\xc3\xa4n kotimaassaan toinen korva. Karvapeite on s\xc3\xa4\xc3\xa4nkest\xc3\xa4v\xc3\xa4 ja pohjavilla tihe\xc3\xa4. Rodusta on kaksi karvamuunnosta: lyhyt- ja pitk\xc3\xa4karvainen. V\xc3\xa4ritys vaihtelee suuresti ja sek\xc3\xa4 yksi- ett\xc3\xa4 moniv\xc3\xa4riset sallitaan. Yleisimm\xc3\xa4t v\xc3\xa4rit ovat harmaanruskea mustin merkein ja valkoinen tummin merkein, ja harvinaisimmat fawn ja keltainen. Kaksi viimeisimm\xc3\xa4ksi mainittua ovat kuitenkin harvinaisuudestaan huolimatta arvostetuimmat v\xc3\xa4rit. S\xc3\xa4k\xc3\xa4korkeus on noin 63,5 cm.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nRotu on \xc3\xa4lyk\xc3\xa4s, itsen\xc3\xa4inen ja pid\xc3\xa4ttyv\xc3\xa4inen. Se on omistajaansa kiintynyt, mutta vieraita kohtaan ep\xc3\xa4luuloinen. Se on reviiritietoinen eik\xc3\xa4 yleens\xc3\xa4 tule toimeen muiden koirien kanssa. Sill\xc3\xa4 ei ole luontaista miellytt\xc3\xa4mishalua, joten vaikka se oppii nopeasti mit\xc3\xa4 silt\xc3\xa4 vaaditaan, sen kouluttaminen vaatii my\xc3\xb6s motivointia. Se ei ole kovin energinen eik\xc3\xa4 liikunnan suhteen erityisen vaativa. Sen puolustusvietti on kuitenkin voimakas, ja kun se kokee laumansa tai reviirins\xc3\xa4 uhatuksi, se muuttuu hetkess\xc3\xa4 tyypillisen hidasliikkeisest\xc3\xa4 el\xc3\xa4imest\xc3\xa4 t\xc3\xa4yteen nopeaan toimintavalmiuteen. Paikallisten mielest\xc3\xa4 se muistuttaa luonteeltaan huomattavasti enemm\xc3\xa4n kaukasianpaimenkoiraa kuin sarplaninacia ja muita balkanilaisia sukulaisrotujaan.\n_START_SECTION_\nAlkuper\xc3\xa4\n_START_PARAGRAPH_\nZlatiborinvuoristokoiran kantarotuna pidet\xc3\xa4\xc3\xa4n hertsegovinanvuoristokoiraa, jonka lis\xc3\xa4ksi sen jalostukseen ovat vaikuttaneet mm. saksanpaimenkoira, sarplaninac, sumadijanvuoristokoira ja tornjak. Sen alkuper\xc3\xa4inen teht\xc3\xa4v\xc3\xa4 oli vartioida ja ohjailla nautoja, lampaita ja vuohia, mutta sit\xc3\xa4 k\xc3\xa4ytet\xc3\xa4\xc3\xa4n my\xc3\xb6s omaisuuden ja tiluksien vartiointiin. Sen jalostuksessa p\xc3\xa4\xc3\xa4paino on ty\xc3\xb6kyvyll\xc3\xa4 ja luonteella ulkon\xc3\xa4\xc3\xb6n j\xc3\xa4\xc3\xa4dess\xc3\xa4 toissijaiseksi, mik\xc3\xa4 selitt\xc3\xa4\xc3\xa4 populaation melko ep\xc3\xa4yhten\xc3\xa4isen ulkon\xc3\xa4\xc3\xb6n.\n_START_SECTION_\nTerveys\n_START_PARAGRAPH_\nRotu on verrattain terve ja molossikoiraksi poikkeuksellisen pitk\xc3\xa4ik\xc3\xa4inen ja voi el\xc3\xa4\xc3\xa4 usein jopa 16-vuotiaaksi.'